CC 20220801
Балдар бистиҥ келер ӧйис - altaicholmon\nЭкинчи телекейлик јууныҥ кийнинде балдардыҥ су-кадыгын тыҥыдар ла олорго амыр-энчӱ айалгалар тӧзӧӧр сурактарда јаан кызалаҥдар болгон. Парижте ого учурлай ӱй улустыҥ конгрези ӧткӧн. Шак бу конгрессте амыр-энчӱ учун јана баспай тартыжарыныҥ ла балдарды корулаарыныҥ сурактары кӧрӱлген ле ол јанынаҥ черт берилген. Бу ла јылда Ӱй улустыҥ телекейлик совединиҥ Москвада ӧткӧн сессиязыныҥ ижинде байрам окылу јарадылган. 1950 јылда кичӱ изӱ айдыҥ баштапкы кӱнинде Балдарды корыырыныҥ телекейлик кӱни баштапкы ла катап темдектелген. Эмди ол бастыра телекей ичинде ле бистиҥ телкем орооныста бай јаҥжыгуларлу, сӱрлӱ ле јараш байрамдардыҥ бирӱзи болуп калган.\nБалдарды корыырыныҥ телекейлик кӱнинде бойыныҥ флагы бар. Оныҥ јажыл ӧҥи јаш ӱйениҥ ӧзӱминиҥ, ар-бӱткенле тудуш болгоныныҥ, бийик тӱжӱмниҥ темдегин керелейт. Оныҥ ӧҥи јакшыга јӱткӱген кӱӱн-санаала база јуук колбулу. Jер-энени айландыра улустыҥ сӱрлери јуралган. Олордыҥ ӧҥдӧри — кызыл, сары, кӧк, ак ла кара. Олор јаан да улус, јаш та балдар бой-бойын тооп јӱретениниҥ ле јер-телекейдиҥ эл-јоны бой-бойына тӱҥей эмес болгоныныҥ сӱр-темдеги. Чике ле ортозында јуралган Jердиҥ темдеги кижиликтиҥ текши айылы болгон шибее-јуртты бек ле бузулбас болгонын керелейт.\nБалдарды корыырыныҥ телекейлик кӱни ол јаҥыс ла сӱӱнчилӱ байрам эмес. Ол јаан улуска јаш ӱйеде тап-эриктер бар болгонын эске алындырып, олорго ырысту јӱрӱм јӱрер, кӱӱнзегениле сӱӱген керегин бӱдӱрер, келер ӧйдӧ ороонына тузалу ла керектӱ улус болуп чыдаар јарамыкту аргалар тӧзӧӧрин некейт. Мында балдардыҥ тап-эриктерин корулаары сӱрекей учурлу болуп јат.\nБу байрам бистиҥ республикада база элбеде темдектелет. Бӱгӱн Горно-Алтайскта В. И. Ленинниҥ адыла адалган тӧс тепсеҥде, культураныҥ ла амыраарыныҥ паркында, тӧс скверде балдарга учурлай кӧрӱлер, викториналар, концерттер, спектакльдар ла спорттыҥ башка-башка маргаандары ӧдӧр. Байрам 11 саатта культураныҥ ла амыраарыныҥ паркында «Город детства» деген сӱрлӱ ле сӱӱнчилӱ программала ачылар. Каланыҥ администрациязы ада-энелерди ле балдарды байрамда турушсын деп кычырат.